ΚΑΝΟΝΙΣΜΌΣ (ΕΚ) αριθ. 1465/2004 ΤΗΣ ΕΠΙΤΡΟΠΉΣ της 17ης Αυγούστου 2004 περί μόνιμης έγκρισης μιας πρόσθετης ύλης στις ζωοτροφές (Κείμενο που παρουσιάζει ενδιαφέρον για τον ΕΟΧ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 70/524/ΕΟΚ του Συμβουλίου, της 23ης Νοεμβρίου 1970, περί των προσθέτων υλών στη διατροφή των ζώων (1), και ιδίως το άρθρο 3 και το άρθρο 9 Δ παράγραφος 1, Εκτιμώντας τα ακόλουθα: (1) Η οδηγία 70/524/ΕΟΚ ορίζει ότι καμία πρόσθετη ύλη δεν μπορεί να τεθεί σε κυκλοφορία χωρίς προηγούμενη κοινοτική έγκριση. Οι πρόσθετες ύλες που αναφέρονται στο μέρος ΙΙ του παραρτήματος Γ της εν λόγω οδηγίας μπορούν να εγκριθούν χωρίς χρονικό περιορισμό εφόσον πληρούνται ορισμένοι όροι. (2) Η χρήση του παρασκευάσματος ενζύμου 6-φυτάσης που παράγεται από το Aspergillus oryzae (DSM 11857) εγκρίθηκε προσωρινά, για πρώτη φορά, για κοτόπουλα προς πάχυνση, ωοτόκες όρνιθες, γαλοπούλες προς πάχυνση, χοίρους και χοιρίδια προς πάχυνση από τον κανονισμό (ΕΚ) αριθ. 1353/2000 της Επιτροπής (2), και για θηλυκούς χοίρους από τον κανονισμό (ΕΚ) αριθ. 261/2003 της Επιτροπής (3). (3) Έχουν υποβληθεί νέα στοιχεία για την υποστήριξη των αιτήσεων έγκρισης του εν λόγω παρασκευάσματος χωρίς χρονικό περιορισμό. Από την αξιολόγηση διαπιστώνεται ότι πληρούνται οι όροι που καθορίζονται στην οδηγία 70/524/ΕΟΚ για τις εγκρίσεις χωρίς χρονικό περιορισμό. (4) Συνεπώς, θα πρέπει να εγκριθεί η χρήση του εν λόγω παρασκευάσματος, σύμφωνα με τους όρους που καθορίζονται στο παράρτημα, χωρίς χρονικό περιορισμό. (5) Από την αξιολόγηση του εν λόγω παρασκευάσματος διαπιστώνεται ότι θα πρέπει να απαιτηθούν ορισμένες διαδικασίες για την προστασία των εργαζομένων από την έκθεση στην πρόσθετη ύλη που καθορίζεται στο παράρτημα. Η προστασία αυτή θα πρέπει να εξασφαλίζεται με την εφαρμογή της οδηγίας 89/391/ΕΟΚ του Συμβουλίου, της 12ης Ιουνίου 1989, σχετικά με την εφαρμογή μέτρων για την προώθηση της βελτίωσης της ασφάλειας και της υγείας των εργαζομένων κατά την εργασία (4). (6) Τα μέτρα που προβλέπονται από τον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παρασκεύασμα που ανήκει στην ομάδα των «ενζύμων», όπως καθορίζεται στο παράρτημα, εγκρίνεται για απεριόριστο χρονικό διάστημα για χρήση ως πρόσθετη ύλη στη διατροφή των ζώων υπό τους όρους που καθορίζονται στο εν λόγω παράρτημα. Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 17 Αυγούστου 2004.

[Source: multi_eurlex | Tokens: 2462]